בקלקיליה השמרנית, נראה שיש ביקורת מוסכמת על מעשיו, כמו גם קריאות למותו. תושב בן 35 אמר ש"צריך לשרוף אותו למוות בציבור" על מנת "להוות דוגמה לאחרים כמותו". ארגוני זכויות אדם פלסטינים שמרו על שתיקה בעיקר בזמן מעצרו, עורך דין ששייך לארגון זכויות האדם אל-חאק שמושבו ברמאללה, אמר: "אני מכבד את זכותו של מר חוסיין לחופש אמונותיו, אך גם הוא צריך לכבד את החוק, יש גבול לחופש הביטוי." הוא אמר עוד שחוסיין צפוי לקבל עונש מאסר של בין שלושה חודשים לשלוש שנים.
הקהילה הבינלאומית.
חוסיין זכה לתמיכה רחבה בעולם ויוסדו למענו קבוצות פייסבוק ועצומות לשחרורו. הקואליציה החילונית הירדנית ארגנה בקשות ושיחות לשחרורו עם הרשות. ארגון Human Rights Watch קרא לשחרורו. ג'ו סטורק, סגן מנהל חטיבת המזרח התיכון בארגון Human Rights Watch, הצהיר: "מערכת המשפט הפלסטינית צריכה להוכיח את שלמותה על ידי הגנה על הזכות לחופש הביטוי, לשחרר את חוסיין ולהבטיח את ביטחונו." משרד החוץ הצרפתי הביע דאגה ממעצרו, וקבע, "צרפת מודאגת מהסיכונים של פגיעה בחירויות יסוד ופגיעה בחופש הביטוי, כולל 'הפשע של חילול השם'."
ב-Wall Street Journal, בעל טור בשם ברט סטיבנס כתב כי "אם הפלסטינים לא יכולים לסבול את חופשיות דעתו של אחד מאזרחיהם, הם לא יכולים להיות חופשיים. ואם ארצות הברית לא יכולה לדבר בשמו בטווח הארוך, אז לא, אנחנו יכולים." בכל הקשור למקרה, הלוס אנג'לס טיימס מביע ספק באשר לפרשה: "האם המדינה (הפלסטינית) שתקום תהיה מדינה אסלאמית ופונדמנטליסטית או מדינה נאורה, פתוחה ודמוקרטית?"
דיא חדיד מסוכנות הידיעות AP ציין כי: "הרשות הפלסטינית היא בין הממשלות הדתיות ביותר באזור, אמנם היא נשלטת בידי אליטות חילוניות ולעיתים קרובות יש סכסוך בינה ובין מוסלמים קיצוניים ופעילי חמאס". חדיד טוען כי הכעס כלפי וליד "משקף את התחושה בעולם המוסלמי שהאמונה שלהם נמצאת תחת התקפה גוברת מהמערב". על פי סוכנות הידיעות הפלסטינית מען, בעוד אמונות פוליטיות חילוניות הן "לא נדירות" בחברה הפלסטינית, ביטוין של דעות עוינות בציבור כלפי הדתות הדומיננטיות נתפסת על ידי רבים כהסתה ולא כחופש הביטוי.
התנצלות.
בתחילת דצמבר 2010, חוסיין פרסם מכתב בבלוג שלו ובו הוא התנצל על הפגיעה במוסלמים ועל מה שכינה "הטיפשות" שלו. חברו, שדיבר בעילום שם עקב רגישות הנושא, אמר כי חוסיין פרסם את המכתב בתקווה שישחררו אותו מהכלא.
יצירת ה-CEMF (המועצה למוסלמים לשעבר בצרפת).
ב-6 ביולי 2013, ואליד אל חוסייני ושלושה מוסלמים לשעבר נוספים הקימו את "המועצה למוסלמים לשעבר בצרפת" (לאחר שקיבל בצרפת מקלט מדיני). המועצה מציגה את עצמה כ"ארגון המורכב מאתאיסטים, הוגי דעות, הומניסטים ומוסלמים לשעבר שנוקטים עמדה על מנת לקדם את ההיגיון, החילוניות וזכויות אוניברסליות". חוסיין מתנגד "לכל אפליה והתעללות" ודורש "חופש לבקר דתות" ו"איסור של כל מנהג, כלל, טקס או פעילות דתית שאינם מתיישבים עם הגדרת זכויות האדם המודרנית". הארגון תומך בכל "איסור על כל פרקטיקה דתית ותרבותית שמעכבת או מתנגדת לאוטונומיה של נשים, ולרצונם לשוויון". בנוסף, המועצה מגנה "כל הפרעה על ידי כל סמכות, משפחה, הורים או הרשויות הרשמיות בחיי הפרט של נשים וגברים, ובעיקר במערכות הרגשיות והמיניות שלהם".
מתתיהו גלזרסון
הרב מתתיהו גלזרסון (נולד ב-1 בדצמבר 1937) הוא סופר ישראלי בתחום הספרות התורנית, ומלחין ניגונים לזמירות שבת.
ביוגרפיה.
גלזרסון נולד בכפר סבא, למד במדרשיה ולאחר מכן בישיבת כנסת חזקיהו בכפר חסידים ובישיבת חברון בירושלים. ב-1963 שימש כשליח בארגון "השלשלת" בהולנד, ולאחר מכן עסק בחינוך בקהילת "עדת ישורון" ביוהנסבורג שבדרום אפריקה. לאחר נישואיו בישראל חזר לדרום אפריקה ושימש כראש ישיבה עם הרב יעקב זלצר בישיבת "תורת אמת" ביוהנסבורג. לאחר מכן, לבקשת הרב יעקב ישראל קניבסקי (הסטייפלר) המשיך את פעילותו החינוכית בישיבה קולג' ובישיבה גדולה שם, וכן בישיבתו של הרב עזריאל גולדפיין, במשך 14 שנה. עם חזרתו לישראל לימד בישיבת אור שמח ובדבר ירושלים, ובסמינר נווה ירושלים.
כתב מספר ספרים בנושא סוד לשון הקודש, גימטריאות וקודים בתורה, והוא מרצה בנושאים אלו ברחבי העולם. הוציא ספרים בנושא צפנים בתורה עם פרופסור אליהו ריפס ופרופסור רוברט הארליק בארצות הברית. ספריו תורגמו למספר שפות: אנגלית, צרפתית, ספרדית, רוסית, פרסית ועוד.
הלחין ניגונים לזמירות שבת, ביניהם "שלום עליכם" שהתקבל בכל תפוצות ישראל. בשנות ה-80 זכה כסגן מלחין בתחרות "מצעד הזמירות" בקול ישראל.
היה נשוי לפרדל הורביץ, שנפטרה ב-2017 ולהם חמישה ילדים.
אכילס (אסטרואיד)
אכילס (שם מלא: 588 אכילס; באנגלית: Achilles 588) הוא אסטרואיד מסוג אסטרואיד טרויאני במערכת השמש.
האסטרואיד התגלה ב-22 בפברואר 1906 בעיר היידלברג, גרמניה על ידי האסטרונום הגרמני מקס וולף.
האסטרואיד נקרא על שמו של אכילס לוחם במלחמת טרויה מהמיתולוגיה היוונית. אכילס היה האסטרואיד הטרויאני הראשון שהתגלה במערכת השמש.
קוטרו של אכילס הוא כ-135.5 קילומטרים, האלבדו של האסטרואיד הוא 0.0328, ולכן הוא כהה מאוד.
האסטרואיד מקיף בנקודת לגראנז' L4 במסלולו של כוכב הלכת צדק.
אכילס 588
Achilles 588
פאר טסי
פאר טסי (נולד ב-10 במאי 1984) הוא זמר-יוצר ומלחין פופ ומוזיקה ים-תיכונית ישראלי, זוכה פסטיבל הזמר והפזמון לשנת 2013 ופרס אקו"ם לשיר השנה 2015.
ביוגרפיה.
ראשית חייו.
פאר טסי נולד בפרדס חנה ב-10 במאי 1984, גדל והתחנך בפרדס חנה-כרכור. טסי, החל לשיר כבר בגיל שש בבית הכנסת התימני שבשכונת נעוריו, ובמהלך נעוריו הופיע במקומות ואירועים רבים ומגוונים, כגון מועדוני קריוקי ומסיבות.
בצה"ל החל את שירותו כלוחם בחטיבת כפיר. במהלך שירותו הצבאי הופיע בתחרות ה"זמיר של השרון", שיזמה חברת "הוט". עם סיום השירות הצבאי התקבל ללהקת הבידור של רשת מלונות "פתאל" בים המלח, ואף מונה למנהל האמנותי של הלהקה. לאחר שנה החליט מנכ"ל הרשת לבנות עבור טסי הופעת יחיד, וטסי הפך לזמר הבית של רשת המלונות. כעבור שנתיים, לאחר שצבר ניסיון רב בתחום המוזיקלי והבימתי, החליט טסי לעזוב כדי להתחיל ולעבוד על אלבום בכורה משלו.
2009–2012: תחילת הקריירה המוזיקלית.
בשנת 2009 יצא הסינגל הראשון שלו, "אהבת אמת".
בשנת 2010 הוציא טסי את שירו השני - "מותק".
בשנת 2011 יצא השיר "סיכוי נוסף", שזכה להצלחה ברדיו. בהמשך אותה שנה הוציא את הדואט "עושה אותי משוגע" עם הזמר אלון דה לוקו.
בשנת 2012 הוציא פאר את השיר "נתחיל מחדש". באותה שנה הוציא גם את השיר "סליחה". השיר נחל הצלחה וזכה להשמעות רבות ברדיו. בהמשך הוציא את "הכל יכול", גרסת כיסוי לשיר של צמד "הבליינים" (מאור כהן ואורן לוטנברג), שגם הוא זכה להצלחה גדולה ברדיו.
2013: אלבום בכורה.
בשנת 2013 פתח עם זכייתו במקום הראשון ב"פסטיבל הזמר והפזמון" של רשות השידור עם השיר "תחזרי", אותו יצר יחד עם דודו מתנה לזכרה של תאיר ראדה. פאר טסי הוא הזמר המזרחי/ים-תיכוני היחיד שהשתתף באותו פסטיבל אשר שודר בערוץ הראשון. ב-5 בפברואר 2013 הוציא לאור את השיר "תחזרי" כסינגל, שהיה לאחד השירים המושמעים ביותר באותה שנה.
ב-24 באפריל 2013 הוציא את השיר "כמו שיכור". ב-24 ביוני הוציא את השיר "דפיקות הלב". השיר זכה להצלחה גדולה והפך ללהיט ענק. הסינגל האחרון לפני צאת האלבום היה "בלי לומר שלום".
ב-26 בנובמבר של אותה שנה יצא אלבום הבכורה של טסי, עליו עבד במשך ארבע שנים. האלבום הגיע למעמד של "אלבום זהב".
בין היתר באותה שנה הוא גם כתב והלחין שלושה שירים לאייל גולן: את הלהיט "מתפלל", את שיר הנושא של האלבום "הלב על השולחן", ובתחילת 2014 כתב והלחין את השיר "אהבתי בלחש" מתוך האלבום "ימים יגידו" שיצא באפריל אותה שנה. בנוסף כתב לנסרין קדרי את השיר "לאן המשכת".
2014–2016: אלבום שני.
בחודש מאי, הוציא טסי את הסינגל הראשון מאלבומו השני "רוקד עם הכאב". ב-14 ביולי הוציא את הסינגל השני מהאלבום, "אל תהיי עצובה", לפרויקט של שרים לשמשון. ב-9 באוגוסט הוציא את הסינגל "דינה דינה".
ב-25 באוקטובר 2014 הוציא טסי את הסינגל "דרך השלום". השיר הפך ללהיט ענק, היה לשיר המושמע ביותר ברדיו במשך חמישה שבועות ברציפות, הגיע למקום הראשון של המצעד של "מדיה פורסט", והיה לאחד השירים המושמעים ביותר של אותה שנה עם למעלה מ-37 מיליון צפיות ביוטיוב. מנתונים שנבדקו נמצא שהשיר מושמע ביוטיוב על ידי אוהדים מארצות שונות כמו צרפת, ארה״ב, בלגיה. השיר גם צעד בראש מצעדי תחנות הרדיו השונות, בין היתר צעד שלושה שבועות רצופים בראש המצעד השבועי של גלגלצ ושל רשת ג'. השיר נכלל באלבומו השני של טסי, "כוחה של אהבה". השיר זכה בפרס אקו"ם בתואר "שיר השנה". באותה שנה טסי הופיע לצד גידי גוב בפרסומת לבזק.
ב-2015 כתב והלחין את השירים "השמיים הם הגבול", ו"שקרים" (ביחד עם אריק זנטי), מתוך האלבום "בסוף כל יום" של אייל גולן. ואת השיר "לנשום אותך" מתוך האלבום "שרית חדד" של שרית חדד.
ב-7 במאי 2015 הוציא את הסינגל הראשון מהאלבום השלישי שלו "משקה יקר". השיר זכה להצלחה רבה והשמעות רבות בכל תחנות הרדיו. ב-18 באוגוסט יצא הסינגל השני מהאלבום, "היי מאמא". ב-18 באוקטובר של אותה שנה הוציא טסי את הסינגל השלישי, "אם תחכי לי".
ב-2 בינואר 2016 הוציא טסי את הסינגל הרביעי "תוציא תוציא" מתוך האלבום החדש. ב-6 בפברואר של אותה שנה הוציא טסי את הסינגל החמישי "כמה דמעות", הסינגל האחרון לפני צאת אלבומו השלישי. ב-14 במרץ הוציא טסי את אלבומו השלישי "מה נשים רוצות".
2016–2018: אלבום שלישי ורביעי.